**МОНГОЛ УЛСЫН ИХ ХУРЛЫН 2021 ОНЫ ХАВРЫН ЭЭЛЖИТ ЧУУЛГАНЫ**

**ТӨСВИЙН БАЙНГЫН ХОРООНЫ 3 ДУГААР САРЫН 31-НЫ ӨДӨР**

**/ЛХАГВА ГАРАГ/-ИЙН ХУРАЛДААНЫ ТЭМДЭГЛЭЛИЙН**

**ТОВЬЁГ**

|  |  |  |
| --- | --- | --- |
| **№** | ***Хэлэлцсэн асуудал*** | ***Хуудасны дугаар*** |
| ***1.*** | ***Хуралдааны товч тэмдэглэл:*** | 1-5 |
| ***2.*** | ***Хуралдааны дэлгэрэнгүй тэмдэглэл:*** | 6-14 |
|  | **1. Засгийн газрын тусгай сангийн тухай хуульд нэмэлт оруулах тухай хуулийн төсөл болон хамт өргөн мэдүүлсэн хуулийн төслүүд /**Засгийн газар 2021.03.19-ний өдөр өргөн мэдүүлсэн**, анхны хэлэлцүүлэг/** |  |

***Монгол Улсын Их Хурлын 2021 оны хаврын ээлжит чуулганы***

***Төсвийн байнгын хорооны 3 дугаар сарын 31-ний өдөр***

***/Лхагва гараг/-ийн хуралдааны товч тэмдэглэл***

Төсвийн байнгын хорооны дарга Ч.Хүрэлбаатар ирц, хэлэлцэх асуудлын дарааллыг танилцуулж, хуралдааныг даргалав.

*Коронавирусm халдвар /КОВИД-19/-ын цар тахлын нөхцөл байдалтай холбогдуулан Засгийн газраас Гамшгаас хамгаалах тухай хуулийн дагуу өндөржүүлсэн бэлэн байдлын зэрэгт шилжүүлсэн тул Монгол Улсын Их Хурлын чуулганы хуралдааны дэгийн тухай хуулийн 6 дугаар зүйлд зааснаар Байнгын хорооны хуралдааныг цахим хэлбэрт шилжүүлж, Төсвийн байнгын хорооны дарга Ч.Хүрэлбаатар, Улсын Их Хурлын гишүүн Г.Амартүвшин нар “Их эзэн Чингис хаан” танхимаас, бусад гишүүд MyParliament программ болон цахим хуралдааны программыг ашиглан Байнгын хорооны хуралдаанд цахимаар оролцов.*

*Хуралдаанд ирвэл зохих 19 гишүүнээс 13 гишүүн цахим хуралдааны программын ирцэд бүртгүүлж, 68.4 хувийн ирцтэйгээр хуралдаан 09 цаг 06 минутад Төрийн ордны “Их эзэн Чингис хаан” танхимд эхлэв.*

*Чөлөөтэй: С.Амарсайхан;*

*Өвчтэй: С.Ганбаатар.*

***Нэг.Засгийн газрын тусгай сангийн тухай хуульд нэмэлт оруулах тухай хуулийн төсөл болон хамт өргөн мэдүүлсэн хуулийн төслүүд*** */Засгийн газар 2021.03.19-ний өдөр өргөн мэдүүлсэн,* ***анхны хэлэлцүүлэг****/*

Хэлэлцэж буй асуудалтай холбогдуулан Хөдөлмөр, нийгмийн хамгааллын сайд А.Ариунзаяа, Хөдөлмөр, нийгмийн хамгааллын яамны Хүн амын хөгжлийн газрын Хүүхэд, залуучууд, ахмад настан, гэр бүлийн хөгжлийн хэлтсийн дарга Н.Баярмаа нар “Их эзэн Чингис хаан” танхимаас, мөн яамны Хүн амын хөгжлийн газрын Хүүхдийн эрх, хамгааллын бодлого, зохицуулалт хариуцсан мэргэжилтэн Г.Саранхүү цахимаар оролцов**.**

Хуралдаанд Улсын Их Хурлын Тамгын газрын Хууль, эрх зүйн газрын Зөвлөхүүдийн албаны зөвлөх Ё.Энхсайхан, мөн газрын Байнгын хорооны асуудал хариуцсан хэлтсийн даргын албан үүргийг түр орлон гүйцэтгэгч Ц.Батбаатар, мөн хэлтсийн Төсвийн байнгын хороо хариуцсан референт Г.Нарантуяа нар байлцав.

**Төслийг анхны хэлэлцүүлэгт бэлтгэсэн талаар Нийгмийн бодлогын байнгын хорооноос гаргасан санал, дүгнэлтийг Улсын Их Хурлын гишүүн** Ц.Сандаг-Очир цахимаар танилцуулав.

***Монгол Улсын Их Хурлын чуулганы хуралдааны дэгийн тухай хуулийн 39 дүгээр зүйлийн 39.10-т заасны дагуу*** *Засгийн газрын тусгай сангийн тухай хуульд нэмэлт оруулах тухай хуулийн төсөл болон хамт өргөн мэдүүлсэн хуулийн төслийг зүйл бүрээр хэлэлцэв.*

Хуулийн төслийн 1 дүгээр зүйлтэй холбогдуулан Улсын Их Хурлын гишүүн С.Одонтуяа үг хэлэв.

Хуулийн төслийн 2 дугаар зүйлтэй холбогдуулан Улсын Их Хурлын гишүүн Ц.Сандаг-Очир, Б.Жаргалмаа, Ж.Батжаргал нар үг хэлэв.

*Нэг.Засгийн газрын тусгай сангийн тухай хуульд нэмэлт оруулах тухай хуулийн төслийн талаар Улсын Их Хурлын гишүүдээс гаргасан зарчмын зөрүүтэй саналын томьёоллоор санал хураалтыг Монгол Улсын Их Хурлын чуулганы хуралдааны дэгийн тухай хуулийн 7 дугаар зүйлийн 7.12-т заасны дагуу MyParliament программыг ашиглан цахим хэлбэрээр явуулав.*

**Ч.Хүрэлбаатар:** 1**.**Улсын Их Хурлын гишүүн Б.Жаргалмаагийн гаргасан, Төслийн 2 дугаар зүйл буюу 212.2.3 дахь хэсэгт Олон улс, тив, дэлхийн соёл, урлаг, спортын тэмцээн наадамд оролцох бэлтгэл хангаж байгаа болон оролцох болзол хангасан хөгжлийн бэрхшээлтэй хүүхдэд дэмжлэг үзүүлэх гэсэн 212.3.3 дахь заалт нэмэх гэсэн саналыг дэмжье гэсэн санал хураалт явуулъя.

Зөвшөөрсөн: 6

Татгалзсан: 10

Бүгд: 16

37.5 хувийн саналаар дэмжигдсэнгүй.

2.Улсын Их Хурлын гишүүн Ж.Батжаргалын гаргасан, Төслийн 212.2 дахь хэсэгт нэмэгдсэн өртгийн албан татварын орлогын 1 хувь гэж нэмэх гэсэн саналыг дэмжье гэсэн санал хураалт явуулъя.

Зөвшөөрсөн: 6

Татгалзсан: 10

Бүгд: 16

37.5 хувийн саналаар дэмжигдсэнгүй.

3.Улсын Их Хурлын гишүүн Ц.Сандаг-Очирын гаргасан, Төслийн 2 дугаар зүйлийн 212.1 дэх хэсгийн “хөгжил,” гэсний дараа “хамгаалал, оролцоог” гэж нэмэх гэсэн саналыг дэмжье гэсэн санал хураалт явуулъя.

Зөвшөөрсөн: 7

Татгалзсан: 9

Бүгд: 16

43.8 хувийн саналаар дэмжигдсэнгүй.

Улсын Их Хурлын гишүүн С.Одонтуяа Төслийн 2 дугаар зүйлийн 212.3.2 дахь хэсгийн “соёл, урлагийн” гэсний дараа “оюуны спортын” гэж нэмэх гэсэн саналаа татаж авсан тул санал хураалт явуулаагүй болно.

Дээрх саналтай холбогдуулан Хөдөлмөр, нийгмийн хамгааллын сайд А.Ариунзаяа үг хэлэв.

4.Улсын Их Хурлын гишүүн Г.Амартүвшингийн гаргасан, Хуулийн хэрэгжих хугацааг ердийн журмаар дагаж мөрдөх, Төслийн 3 дугаар зүйлийг хасах гэсэн саналыг дэмжье гэсэн санал хураалт явуулъя.

Зөвшөөрсөн: 7

Татгалзсан: 9

Бүгд: 16

43.8 хувийн саналаар дэмжигдсэнгүй.

*Найруулгын саналаар санал хураалт явуулав.*

**Ч.Хүрэлбаатар**: Улсын Их Хурлын гишүүн Г.Амартүвшингийн гаргасан, Төслийн 2 дугаар зүйлийн 212.2.2 дахь заалтын “тоглолтын” гэснийг “тэмцээн, наадмын” гэж өөрчлөх, 212.3.2 дахь заалтын “тив” гэсний өмнө “, олон улс” гэж нэмэх, мөн заалтын “соёл, урлагийн болон спортын уралдаан, тэмцээнд” гэснийг “соёл, урлаг, спортын тэмцээн, наадамд” гэж өөрчлөн, төслийн 1, 2 дугаар зүйлийг нэгтгэн хуулийн техникийн засвар хийх гэсэн саналыг дэмжье гэсэн санал хураалт явуулъя.

Зөвшөөрсөн: 6

Татгалзсан: 10

Бүгд: 16

37.5 хувийн саналаар дэмжигдсэнгүй.

Төслийн 1, 2, 3 дугаар зүйлийг тус бүрээр хэлэлцэж дуусав

*Хоёр.Хүүхдийн эрхийн тухай хуульд нэмэлт оруулах тухай хуулийн төслийн талаар Улсын Их Хурлын гишүүдээс гаргасан зарчмын зөрүүтэй саналын томьёоллоор санал хураалтыг Монгол Улсын Их Хурлын чуулганы хуралдааны дэгийн тухай хуулийн 7 дугаар зүйлийн 7.12-т заасны дагуу MyParliament программыг ашиглан цахим хэлбэрээр явуулав.*

**Ч.Хүрэлбаатар**: Улсын Их Хурлын гишүүн Г.Амартүвшингийн гаргасан, Төслийн 1 дүгээр зүйл буюу 16.6 дахь хэсгийн Сангийн удирдлага, санхүүжилттэй холбоотой харилцааг Засгийн газрын тусгай сангийн тухай хуулиар зохицуулна гэсэн агуулгатай 2 дахь өгүүлбэрийг 16.7 дахь хэсэг болгон салгаж доор дурдсанаар өөрчлөн найруулах:

“16.7 Энэ хуулийн 16.6 дахь хэсэгт заасан сангийн удирдлага, сангийн хөрөнгийг бүрдүүлэх, зарцуулах, гүйцэтгэлийг тайлагнах, хянахтай холбогдсон харилцааг Засгийн газрын тусгай сангийн тухай хуулиар зохицуулна гэсэн саналыг дэмжье гэсэн санал хураалт явуулъя.

Зөвшөөрсөн: 7

Татгалзсан: 9

Бүгд: 16

43.8 хувийн саналаар дэмжигдсэнгүй.

Хуулийн төслийн 2 дугаар зүйл дээр Улсын Их Хурлын гишүүдээс асуулт гараагүй болно.

Төслийн 1, 2 дугаар зүйлийг тус бүрээр хэлэлцэж дуусав

*Гурав.Авто тээврийн тухай хуульд нэмэлт оруулах* *тухай хуулийн төслийн талаар Улсын Их Хурлын гишүүдээс гаргасан зарчмын зөрүүтэй саналын томьёоллоор санал хураалтыг Монгол Улсын Их Хурлын чуулганы хуралдааны дэгийн тухай хуулийн 7 дугаар зүйлийн 7.12-т заасны дагуу MyParliament программыг ашиглан цахим хэлбэрээр явуулав.*

**Ч.Хүрэлбаатар**: Улсын Их Хурлын гишүүн Г.Амартүвшингийн гаргасан, Төслийн 1 дүгээр зүйлийн 171.4 дэх хэсгийн Авто тээврийн хэрэгслийн сонирхол татахуйц улсын бүртгэлийн дугаар борлуулсны гэснийг “Энэ хуулийн 171.3-д заасан гэж өөрчлөх гэсэн саналыг дэмжье гэсэн санал хураалт явуулъя.

Зөвшөөрсөн: 7

Татгалзсан: 9

Бүгд: 16

43.8 хувийн саналаар дэмжигдсэнгүй.

Хуулийн төслийн 2 дугаар зүйл дээр Улсын Их Хурлын гишүүдээс асуулт гараагүй болно.

Төслийн 1, 2 дугаар зүйлийг тус бүрээр хэлэлцэж дуусав.

Байнгын хорооноос гарах санал, дүгнэлтийг Улсын Их Хурлын гишүүн Ц.Сандаг-Очир Улсын Их Хурлын чуулганы нэгдсэн хуралдаанд танилцуулахаар тогтов.

*Уг асуудлыг 9 цаг 50 минутад хэлэлцэж дуусав.*

***Хоёр.“Даян дэлхийн ногоон хөгжлийн институтийн эрх зүйн статус, эрх ямба, дархан эрхийн тухай Монгол Улсын Засгийн газар болон Даян дэлхийн ногоон хөгжлийн институт хоорондын хэлэлцээр”-ийн төсөл*** */Засгийн газар 2021.03.19-ний өдөр өргөн мэдүүлсэн,* ***зөвшилцөх****, санал, дүгнэлтээ Аюулгүй байдал, гадаад бодлогын байнгын хороонд хүргүүлнэ/*

Хэлэлцэж буй асуудалтай холбогдуулан Байгаль орчин, аялал жуулчлалын дэд сайд Ц.Батбаяр, Байгаль орчин, аялал жуулчлалын яамны Уур амьсгалын өөрчлөлтийн газрын дарга А.Энхбат, мөн газрын мэргэжилтэн А.Нарангаравуу, Гадаад харилцааны яамны Олон улсын гэрээ, эрх зүйн газрын зөвлөх Б.Мандахбилэг, Даян дэлхийн ногоон хөгжлийн институтийнмэргэжилтэн Э.Баярмаа нар “Их эзэн Чингис хаан” танхимаас оролцов**.**

Хуралдаанд Улсын Их Хурлын Тамгын газрын Хууль, эрх зүйн газрын Зөвлөхүүдийн албаны зөвлөх Ё.Энхсайхан, мөн газрын Байнгын хорооны асуудал хариуцсан хэлтсийн даргын албан үүргийг түр орлон гүйцэтгэгч Ц.Батбаатар, мөн хэлтсийн Төсвийн байнгын хороо хариуцсан референт Г.Нарантуяа нар байлцав.

**Монгол Улсын Их Хурлын чуулганы хуралдааны дэгийн тухай хуулийн 33 дугаар зүйлийн 33.2-т “Засгийн газраас санаачилсан хуулийн төслийн танилцуулгыг Ерөнхий сайд, эсхүл тухайн асуудал эрхэлсэн Засгийн газрын гишүүн, тухайн Засгийн газрын гишүүн түр эзгүй байгаа бол түүнийг орлож байгаа Засгийн газрын гишүүн хийнэ” гэж заасны дагуу танилцуулга хийх Засгийн газрын гишүүн ирээгүй тул уг асуудлыг хойшлуулав.**

*Хуралдаан 53* минут *үргэлжилж, 19 гишүүнээс 17 гишүүн хүрэлцэн ирж, 89.5 хувийн ирцтэйгээр 09* цаг 59 минутад өндөрлөв.

**Тэмдэглэлтэй танилцсан:**

ТӨСВИЙН БАЙНГЫН

ХОРООНЫ ДАРГА Ч.ХҮРЭЛБААТАР

**Тэмдэглэл хөтөлсөн:**

ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ

ШИНЖЭЭЧ Э.СУВД-ЭРДЭНЭ

**МОНГОЛ УЛСЫН ИХ ХУРЛЫН 2021 ОНЫ ХАВРЫН ЭЭЛЖИТ ЧУУЛГАНЫ**

**ТӨСВИЙН БАЙНГЫН ХОРООНЫ 3 ДУГААР САРЫН 31-НИЙ ӨДӨР**

**/ЛХАГВА ГАРАГ/-ИЙН ХУРАЛДААНЫ ДЭЛГЭРЭНГҮЙ**

**ТЭМДЭГЛЭЛ**

**Ч.Хүрэлбаатар:** Төсвийн байнгын хорооны гишүүдийн энэ өглөөний амар амгаланг айлтгая. Та бүгддээ хуралдааны ирцийн мэдээг танилцуулъя. Яг одоо 12 гишүүн ирцэд бүртгүүлээд байна. Чимэдийн Хүрэлбаатар, Ганибалын Амартүвшин, Хавдисламын Баделхан, Жигжидийн Батжаргал, Жамбын Батсуурь, Хүрэлбаатарын Булгантуяа, Болдын Жавхлан, Бөхчулууны Пүрэвдорж, Цэндийн Сандаг-Очир, Дуламдоржийн Тогтохсүрэн, Ганзоригийн Тэмүүлэн, Баттогтохын Чойжилсүрэн гэж 12 гишүүн ирж 63.1 хувийн ирцтэйгээр Байнгын хорооны хуралдааны ирц бүрдлээ. Одонтуяа гишүүн нэмж орж ирсэн байна. 19-13 гишүүнтэй өнөөдрийн хуралдааныг эхэлж байна.

Гишүүдийн энэ өглөөний амар амгаланг айлтгая.Өнөөдрийн хуралдаанаар 2 асуудал хэлэлцэнэ.

1.Засгийн газрын тусгай сангийн тухай хуульд нэмэлт оруулах тухай болон хамт өргөн мэдүүлсэн хуулийн төслүүд Засгийн газрын 2021 оны 3 дугаар сарын 19-ны өдөр өргөн мэдүүлсэн анхны хэлэлцүүлэг.

2. Даян дэлхийн ногоон хөгжлийн институтын эрх зүйн статус, эрх ямба, дархан эрхийн тухай Монгол улсын Засгийн газар болон Даян дэлхийн ногоон хөгжлийн институт хоорондын хэлэлцээрийн төсөл Засгийн газрын 2021 оны 3 дугаар сарын 19-ны өдөр өргөн мэдүүлсэн.

Гарсан санал дүгнэлтийг Аюулгүй байдал гадаад бодлогын байнгын хороонд хүргүүлнэ.

Ингээд нэгдүгээр асуудлыг хэлэлцэж эхэлье. Засгийн газрын тусгай сангийн тухай хуульд нэмэлт оруулах тухай болон хамт өргөн мэдүүлсэн хуулийн төслүүдийн анхны хэлэлцүүлгийг хэлэлцэж эхэлье. Та бүгдэд ажлын хэсгийг танилцуулъя.

Хөдөлмөр, нийгмийн хамгааллын сайд Аюушийн Ариунзаяа, Хөдөлмөр, нийгмийн хамгааллын яамны Хүн амын хөгжлийн газрын Хүүхэд, залуучууд, ахмад настан, гэр бүлийн хөгжлийн хэлтсийн дарга Н.Баярмаа хэр хүрэлцэн ирсэн байна.

Засгийн газрын тусгай сангийн тухай хуульд нэмэлт оруулах тухай хуулийн төсөлтэй хамт өргөн мэдүүлсэн Хүүхдийн эрхийн тухай хуульд нэмэлт оруулах тухай хуулийн төслийн анхны хэлэлцүүлгийн Нийгмийн бодлогын байнгын хороо хэлэлцээд санал, дүгнэлтээ ирүүлсэн байна.

Санал, дүгнэлтийг Улсын Их Хурлын гишүүн Сандаг-Очир танилцуулна. Сандаг-Очир гишүүнийг урьж байна. Цахимаар.

**Ц.Сандаг-Очир:** Төсвийн байнгын хорооны дарга, эрхэм гишүүд ээ,

Монгол Улсын Засгийн газраас Улсын Их Хуралд 2021 оны 03 дугаар сарын 19-ний өдөр өргөн мэдүүлсэн Засгийн газрын тусгай сангийн тухай хуульд нэмэлт оруулах тухай хуулийн төсөлтэй хамт өргөн мэдүүлсэн Хүүхдийн эрхийн тухай хуульд нэмэлт оруулах тухай хуулийн төслийн хэлэлцэх эсэх хэлэлцүүлгийг Улсын Их Хурал 2021 оны 03 дугаар сарын 26-ны өдрийн нэгдсэн хуралдаанаараа хэлэлцэж, төслийг анхны хэлэлцүүлэгт бэлтгүүлэхээр Байнгын хороодод шилжүүлсэн билээ.

Тус Байнгын хороо 2021 оны 03 дугаар сарын 30-ны өдрийн хуралдаанаараа дээрх хуулийн төслийн анхны хэлэлцүүлгийг хийж, дараах санал, дүгнэлтийг Та бүхэнд танилцуулж байна.

Хуралдаанаар Улсын Их Хурлын гишүүн С.Чинзориг хүүхдийн төлөө сангийн хөрөнгийн орлогын эх үүсвэрийг бүрдүүлэхдээ байгалийн баялгийн орлогын тодорхой хувийг, архи тамхины онцгой албан татварын тодорхой хувийг, хандив тусламж өгсөн байгууллагуудад татварын хөнгөлөлт, чөлөөлөлт олгох, хүүхдийн төлөө сангийн хөрөнгийн зарлагыг тодорхой болгох, Улсын Их Хурлын гишүүн С.Одонтуяа оюуны спортоор ажилт гаргаж байгаа хүүхдүүдийг урамшуулах, сангийн хөрөнгийн зарцуулалтад хүнд өвчтэй хүүхдийн эм, тариа хөнгөлөлтийн зардал байгаа эсэх талаар, Улсын Их Хурлын гишүүн Ц.Сандаг-Очир хуулийн төсөлд хүүхдийн эрхийг хамгаалах, дэмжих, оролцоо гэж нэмж тусгах талаар, Улсын Их Хурлын гишүүн М.Оюунчимэг сангийн хөрөнгийн зарцуулалтын тооцоо, судалгаа, зардлын хяналтын талаар, Улсын Их Хурлын гишүүн Б.Саранчимэг хуулийн төсөлтэй холбоотой бүтээн байгуулалт, санхүүжилтийн эрэмбэ, ач холбогдлоор нь ангилсан эсэх талаар асуулт асууж, хариулт авсан болно.

Мөн Улсын Их Хурлын гишүүн М.Оюунчимэг Монгол Улсын Засгийн газраас батлах хүүхдийн төлөө сангийн хөрөнгийг зарцуулах, хяналт тавих журмыг байнгын хороонд танилцуулах, Улсын Их Хурлын гишүүн Д.Батлут цаашид хүүхдийн төлөө санг орлогын олон эх үүсвэртэй, сангийн хөрөнгийг нэмэгдүүлэх шаардлагатай байгаа талаар санал хэллээ.

Төсвийн байнгын хорооны эрхэм гишүүд ээ,

Засгийн газрын тусгай сангийн тухай хуульд нэмэлт оруулах тухай хуулийн төсөлтэй хамт өргөн мэдүүлсэн Хүүхдийн эрхийн тухай хуульд нэмэлт оруулах тухай хуулийн төслийн анхны хэлэлцүүлгийг явуулсан талаарх Нийгмийн бодлогын байнгын хорооноос гаргасан санал, дүгнэлтийг хэлэлцэн шийдвэрлэж өгөхийг хүсье.

Анхаарал тавьсанд баярлалаа.

**Ч.Хүрэлбаатар:** За Сандаг-Очир гишүүнд баярлалаа. Нийгмийн бодлогын байнгын хорооны санал, дүгнэлтийг уншиж танилцууллаа. Одоо Улсын Их Хурлын чуулганы хуралдааны дэгийн тухай хуулийн дагуу 39.10-т Байнгын хороо хуулийн төслийг зүйл бүрээр хэлэлцэнэ гэж заасан байгаа тул төслийг зүйл бүрээр хэлэлцэж эхэлье. Гишүүдэд зүйлийг нь уншаад өгье. Бид нар Засгийн газрын тусгай сангийн тухай хуульд нэмэлт оруулах тухай хуулийн 1 дүгээр зүйл дээр оруулж байгаа өөрчлөлтийг та бүгдэд уншиж танилцуулъя.

Засгийн газрын тусгай сангийн тухай хуулийн 5 дугаар зүйлд дор дурдсан агуулгатай 5.3.24 дэх заалт нэмсүгэй. 24 дэх гэдэг нь үндсэндээ 23 нь Засгийн газрын тусгай сан байгаа. Үүн дээр 24 дэх санг нэмж байгаа. Ингээд 5.3.24 хүүхдийн төлөө сан гэж нэмсүгэй гэсэн ийм санал байна. Энэ саналтай холбоотойгоор асуут асууж, зарчмын зөрүүтэй санал гаргах гишүүд нэрсээ өгье.

За.Одонтуяа гишүүн үг хэлье. Одонтуяа гишүүний микрофоныг өгье.

**С.Одонтуяа:** Сайн байцгаана уу. Би өчигдрөөс Нийгмийн бодлогын байнгын хороо дээр саналаа хэлсэн юм. Хүмүүс нэг ийм сан байгуулангуут л ерөөсөө бүх л хүүхдийн тулгамдсан асуудлыг бүгдийг энэ сангаар шийдчих гэж оролдоод нэлээн үг, үсэг нэмүүлье гээд байх шиг байсан. Миний санал бол энэ өөрөө орлого нь хязгаарлагдмал. Зөвхөн авто тээврийн хэрэгслээс дуудлага худалдаагаар олох орлогоос учраас хязгаарлагдмал. Энд төдийлөн тийм их мөнгө орж ирээч үү, үгүй ч үү. Тийм болохоор яг одоо энэ хуульд оруулж ирсэн заалтаар нь дэмжээд явах нь зүйтэй гэж үзэж байгаа. Тэгээд маш олон гишүүд хэлсэн. Зөвхөн спорт гэхээр оюуны гэдэг үгийг зөвхөн Төсвийн байнгын хороо дээр найруулгаар оруулах боломжтой гэсэн учраас саналыг хэлж байна. Миний хувьд бол цаашдаа энэ өвчтэй хүүхдүүдэд эм, тарианд зориулсан тусгай сан байгуулах эсэх, мөн одоо энэ хүүхдийн эцэг, эх нь салаад хүүхдийн тэтгэлгээ авч чадахгүй байгаа маш олон хүмүүс байдаг. Үүнд зориулсан эрсдэлийн тусгай санг бас тусад нь өргөн барьж оруул ирэхээр бэлдэж байгаа. Өнөөдрийн энэ сангийн хувьд бол зөвхөн энэ зорилго дээр нь төвлөрөөд зарцуулалтыг хийгээд явах нь зөв байх гэж үзэж байна.

**Ч.Хүрэлбаатар:** За баярлалаа. Үндсэндээ Одонтуяа гишүүн дэмжиж санал хэллээ. Үүнтэй холбоотой зарчмын зөрүүтэй санал байхгүй байна. Тэгэхээр бид нар нэгдүгээр зүйл дээр хураах санал байхгүй гэсэн үг.

2 дугаар зүйлийг тан бүхэнд уншиж танилцуулъя. 2 дугаар зүйл рүү шилжиж орж байна гэсэн үг.

2 дугаар зүйл Засгийн газрын тусгай сангийн тухай хуулийн 3 дугаар бүлэгт дор дурдсан агуулгатай 212 дүгээр зүйл нэмсүгэй.

212 дугаар зүйл. Хүүхдийн төлөө сан.

212.1 Хүүхдийн төлөө сан нь Хүүхдэд зориулсан бүтээн байгуулалт, хүүхдийн хөгжлийг дэмжих зориулалттай байна.

212.2 Хүүхдийн төлөө сангийн хөрөнгийн эх үүсвэр нь энэ хуулийн 6.1.1, 6.1.2-т зааснаас гадна дараах эх үүсвэрээс бүрдэнэ.

212.2.1 Авто тээврийн хэрэгслийн сонирхол татахуйц улсын бүртгэлийн дугаар борлуулсны орлого

212.2.2 Хүүхдэд зориулсан бүтээн байгуулалтыг дэмжсэн соёл, урлаг, спортын тоглолтын орлого

212.2.3 бусад эх үүсвэр гэж заасан байна. Ийм 3 эх үүсвэрээс бүрдэхээр заасан байна. Энэ зүйлтэй холбоотойгоор асуулт асууж, зарчмын зөрүүтэй санал гаргах гишүүд байна уу.

Сандаг-Очир, Батжаргал гишүүн 2 үг хэлэх байна. Ингээд Сандаг-Очир гишүүнийг микрофонд урьж байна.

**Ц.Сандаг-Очир:** Би212.1 дээр өчигдөр Нийгмийн бодлогын байнгын хороо дээр санал хэлсэн юм. Хүүхдийн төлөө сан нь хүүхдэд зориулсан бүтээн байгуулалт, хүүхдийн хөгжлийг дэмжих зориулалттай байна гэж байгаа юм. Тэгэхээр Хүүхдийн асуудлыг хүүхдийн хөгжил, хамгаалал оролцооны асуудал ороогүй байна. Ийм учраас зөвхөн ганцхан хөгжил биш, хамгаалал, оролцоо дэмжих зориулалттай байна гэсэн зарчмын зөрүүтэй санал оруулж байна. Хамгааллын асуудал, оролцооны асуудлыг оруулмаар байна.

**Ч.Хүрэлбаатар:** Ингэе тэгэх үүСандаг-Очир гишүүнээ, таны саналыг одоо томьёолоод гишүүдийн санал хураагаад төгсгөл дээр хураана. За Батжаргал гишүүн.

**Ж.Батжаргал:** Та бүгдийнхээ энэ өдрий амар амгаланг айлтгая. Энэ тусгай санг бол дэмжиж байгаа юм. Гэхдээ энэ тусгай сан дээр анхаармаар зүйл байгаад байгаа. Тусгай сангийн тухай хуулийн тэр 6.1.1, 6.1.2 бол бүх тусгай сан дээр үйлчилдэг ийм зохицуулалт. Улсын төсвөөс бүрдэнэ гэдэг ийм заалт бүх тусгай сан дээр байгаа. Яг энэ хүүхдийн төлөө сангийн эх үүсвэрийн бүрдэл асуудал нэлээн эргэлзээтэй, тун шалихгүй юм байх гээд байгаа юм. Өнгөрсөн жилийн улсын дугаарын дуудлага худалдаагаар 400-д сая төгрөгийн тухай асуудал дээр тэнд асуулт хариултаар гарч ирж байна лээ. Тийм юм орсон гэж. Тэгэхээр үхсэн хойноо энэ чинь бараг жилдээ нэг 2 тэрбумаас давж орох юм уу үгүй юм уу, 2тэрбум төгрөгөөр бид юу хийх юм, нэг 100 хүүхдийн цэцэрлэг бариад тодорхой тавилга хэрэгслийг тавиад үндсэндээ өөр явах боломж тун бага байгаад байгаа. Тэгэхээр тогтвортой, найдвартай орлогын эх үүсвэрийг энэ хууль дотроо зааж өгөхгүй бол энэ сан зүгээр нэг тийм лоозонгийн маягтай сан болох гээд байна. Тийм учраас би нэмэгдсэн өртгийн албан татварын 1 функт нь энэ санд ордог байг, тэр хэрэглээгээр дамжиж Улсын төсөв рүү орж байгаа орлогын 1 хувь, 1 функт нь орж байг, ерөөсөө хүн болгоны асуудал юм гэж ойлгож байгаа.

Тийм учраас би ийм санал гаргаж байна.

**Ч.Хүрэлбаатар:** Батжаргал гишүүн нэмэгдсэн өртгийн орлогын албан татвараас орж байгаа орлогын 1 хувийг энэ фондод зориулъя гэдэг шинэ санал гаргаж байна.

Одоо санал хураалт явуулна. Жаргалмаа гишүүн бол саналыг бичгээр ирүүлсэн байгаа. Жаргалмаа гишүүн та өөрөө. За Жаргалмаа гишүүнд микрофон өгье.

**Б.Жаргалмаа:** Та бүхний өглөөний амгаланг айлтгая. Хүүхдийн төлөө фондын энэ үйл ажиллагааг дэмжиж байгаа. Би нэг зүйлийг танилцуулах гэсэн юм. Үндэсний статистикийн хорооны 2019 оны мэдээгээр 0-18 насны 11453 хөгжлийн бэрхшээлтэй хүүхэд байна гэдэг ийм тоо байна. Эдгээрээс 6518 хүүхэд ерөнхий боловсролын сургууль, үүнээс 1740 хүүхэд тусгай сургуульд суралцаж байгаа. Сургуулийн өмнөх насны хөгжлийн бэрхшээлтэй 1585 хүүхэд байгаагаас 2019-2020 оны хичээлийн жилд цэцэрлэгт хамрагдсан 1076 хүүхэд байна гэдэг ийм тоо байна. Иймд эдгээр хүүхдийн хөгжлийг хүүхдийн төлөө сангаас дэмждэг байх асуудлыг би энэ Засгийн газрын тусгай сангийн тухай хуульд нэмэлт оруулахад оруулж өгөөч гэдэг санал тавьсан.

Засгийн газрын тусгай сангийн тухай хуульд нэмэлт оруулах тухай хуулийн төсөлд 212.3.2-т тив дэлхийн соёл урлагийн болон спортын уралдаан тэмцээнд оролцох бэлтгэл хангаж байгаа болон оролцох болзол хангасан хөгжлийн бэрхшээлтэй хүүхдэд дэмжлэг үзүүлэх гэсэн заалтыг нэмж тусгах зарчмын зөрүүтэй саналыг оруулж байгаа юм. Олон улсын тив, дэлхийн чанартай урлаг, спортын уралдаан тэмцээнд хөгжлийн бэрхшээлтэй хүүхэд оролцоход тусгай хэрэгцээнээс шалтгаалж эцэг, эх асран хамгаалагч, дасгалжуулагчийн хамтаар явдаг шаардлагатай байдаг. Хүүхдэд замын зардал, тэмцээнд оролцох хугацааны байр, хоолны зардал, тэмцээний хураамжийг бүрэн олгохоос гадна хүүхэд асран хамгаалагч, дасгалжуулагчийн замын зардал, тэмцээнд оролцох хугацааны байр, хоолны зардлыг олгож байвал шаардлагатай байна гэдэг ийм саналыг тавьж байгаа юм. Ер нь бол бидэнд сайн жишээнүүд байгаа. 2018 онд Аби Даби-д болсон тусгай олимпод эх орноо төлөөлөн оролцсон 20 тамирчин амжилт үзүүлж байсан сайн түүх бидэнд байна. Тийм учраас хүүхдийн төлөө сангаас хөгжлийн бэрхшээлтэй хүүхдэд дэмжлэг үзүүлснээр нийт хөгжлийн бэрхшээлтэй хүүхдэд урам, зориг өгнө, урлаг спортоор дамжуулан тэдний хөгжлийг дэмжих, нийгмийн амьдралд идэвхтэй оролцох тэр боломжийг бид нар нээж өгнө гэж үзэж байгаа учраас би энэ саналыг оруулж байгаа юм. Та бүхэн дэмжиж өгнө үү.

**Ч.Хүрэлбаатар**: За Жаргалмаа гишүүнд баярлалаа.За Жаргалмаа гишүүний санал бид нарын хэлэлцэж байгаа 2 дугаар зүйл дээр сангийн хөрөнгийн юунд зарцуулах болох вэ, гэсэн зүйл дээр нэг зориулалтыг нэмж байгаа. Хоёр зориулалтаар зарцуулна гэж байсан сангийн хөрөнгийг.

Нэгдүгээрт, Хөрөнгө оруулалт

Хоёрдугаарт, Урамшуулал, одоо харин 3 дах зориулалт болгоод хөгжлийн бэрхшээлтэй хүүхдүүдэд дэмжлэг үзүүлэх гээд уралдаан тэмцээн наадамд оролцож байгаа хөгжлийн бэрхшээлтэй хүүхдүүдэд дэмжлэг үзүүлнэ гэсэн саналыг нэмж байгаа юм байна. Ингээд Жаргалмаа гишүүний саналын уншиж өгөн санал хураалтыг эхлүүлье.

Нэг. Төслийн хоёрдугаар зүйл буюу 212.2.3 дах хэсэгт дор дурдсан агуулгатай 2123.3 дах заалт нэмэх: 2122.3.3 Олон улс тив дэлхийн соёл урлаг, спортын тэмцээн наадамд оролцох бэлтгэл хангаж байгаа болон оролцох болзол хангасан хөгжлийн бэрхшээлтэй хүүхдэд дэмжлэг үзүүлэх. Санал гаргасан Улсын Их Хурлын гишүүн Б.Жаргалмаа гэсэн байна. Дэмжье гэсэн санал хураалтыг явуулъя. Нийт санал хураалтад 16 гишүүн оролцсоноос 6 гишүүн дэмжиж, 10 гишүүн татгалзсанаар санал уналаа.

Дараагийн Батжаргал гишүүний саналын уншиж танилцуулъя. Төслийн 212.2 дах хэсэгт дор дурдсан агуулгатай заалт нэмэх. Нэмэгдсэн өртгийн албан татварын орлогын нэг хувь гэсэн саналыг дэмжье гэсэн санал хураалт явуулъя. Санал хураалтад 16 гишүүн санал өгснөөс 6 гишүүн дэмжсэн. Батжаргал гишүүний санал дэмжигдсэнгүй.

Сандаг-Очир гишүүн ээ таны утас салсан байна. Чатаар ороод манай байнгын хорооноос саналын томьёололтой холбоотой тань руу холбогдож байна. Та холбогдож өгнө үү. Залгаж болно эсвэл чатаар ороод холбогдоорой.

2 дугаар зүйлтэй холбоотой саналууд хураагдаж дууссан. Уучлаарай 2 дугаар зүйлтэй холбоотой санал дуусаагүй байгаа. Найруулгын санал байгаа. Манай Төсвийн байнгын хорооны зөвлөхүүд найруулгын хэдэн зүйл хийсэн юм.

Амартүвшин гишүүн энэ саналыг гаргаж байгаа. Найруулгын санал байгаа. За та бүгдэд уншиж танилцуулъя. Төслийн 2 дугаар зүйлийн 212.2.2 дах заалтын тоглолтын гэснийг тэмцээн наадмын гэж өөрчлөх, 212.3.2 дах заалтын тив гэсний өмнө олон улс гэж нэмэх, мөн заалтын соёл урлагийн болон спортын уралдаан тэмцээнд гэснийг соёл урлаг, спортын тэмцээн, наадамд гэж өөрчлөн төслийн 1,2 дугаар зүйлийг нэгтгэн хуулийн техникийн засвар хийх Санал гаргасан Улсын Их Хурлын гишүүн Амартүвшин гэсэн байна.

Ингээд найруулгын шинжтэй санал байна. Ариунзаяа сайд. Ажлын хэсгийн 2 дугаар микрофон өгдөө.

**А.Ариунзаяа**: Гишүүн ээ нэг асуулт.Саяны саналтай холбоотойгоор 212.2.2 чинь орлогын эх үүсвэр буюу оны зааг дээр зохион байгуулагдсан жишээлбэл соёл, урлагийн хандивын тоглолт учраас тэр орлогыг хэлээд байгаа юм. Тэгэхгүй бол тэмцээн уралдааны орлого гээд явах юм бол өөр утгатай агуулга өөрчлөгдөх учраас энэ найруулга дээр эргэж харна уу гэсэн хүсэлттэй байна. 212.2.2 энэ орлог талаас нь ярьж байгаа шүү. Соёл урлагийн орлого, хандивын тоглолт орлого. Тэмцээн бол биш.

**Ч.Хүрэлбаатар**: за баярлалаа. Энхсайхан тайлбарлаадхаач. Сая нөгөө тоглолт хийгээд хандив цуглуулсан тэрийг орлого дээр хэлж байгаа, зарлага биш.За уучлаарай. Саналаа бид дахиад жаахан өөрчиллөө.

Ариунзаяа сайдын хэлснээр тоглолтын орлогыг бид нар авах эгж байгаа учраас ямар нэгэн тоглолт хийсэн орлогыг Хүүхдийн төлөө сан дээр хуримтлуулах учиртай гэдгийг хэлж байна.За манай хуулийн зөвлөхүүд болохоор тоглолт гэсэн үг бол манай хууль дээр хаа нэгэн газар байхгүй гэдэг ийм зүйл хэлж байгаа. Гэхдээ энийг бид нар орхиод дахиад саналыг та бүгдэд уншъя. Өөрөөр хэлбэл Ариунзаяа сайдын хэлж байгаа саналыг хүлээж авч байна.

212.3.2 дах заалтын тив дэлхий, гэсний өмнө олон улс гэж нэмэх, мөн заалтын соёл урлагийн болон спортын уралдаан тэмцээнд гэснийг соёл урлаг, спортын тэмцээн наадамд гэж өөрчлөн төслийн 1, 2 дугаар зүйлийг нэгтэн хуулийн техникийн засвар хийх гээд өөрөөр хэлбэл тоглолтын гэдгийг хэвээр үлдээгээд оруулж байна. Бага зэргийн засвар байна. Санал хураалт явуулъя. Батжаргал гишүүн саналтай холбогдуулж үг хэлье гэж байна.

**Ж.Батжаргал**: тэгэхээр наад яригдаад байгаа зүйл чинь ерөөсөө ганцхан удаагийн өнгөрсөн юм дээр яригдаад байгаа хуулийн томьёолол биш байхгүй юу. Ер нь энэ санг өөрийг нь орлоготой байлгая гэвэл уралдаан, тэмцээн, урлаг спортын бүхий л арга хэмжээнүүдийг зохион байгуулж мөнгө төвлөрүүлье гэж яригдаж байгаа зүйл болохоос өнгөрсөн жилийн жилийн эцсээр болсон ганц урлагийн тоглолтын орлогыг үүний эх үүсвэр болгох гэж хуулийн заалт оруулж ирж байгаа зүйл биш шүү дээ.

Тийм бол тэр нь сайндаа Засгийн газар 10 тэрбумыг өгсөн. Тэндээс 2 тэрбум гаруй ч билүү орсон. Тэрүүгээр юу хийдэг юм. Эхний хагаст дуусна ш дээ. Цаашид тогтвортой эх үүсвэртэй байлгахын тулд олон нийтийг хамарсан, энэ сан руу иргэдийн анхаарлыг төвлөрүүлсэн, янз бүрийн арга хэмжээнүүд зохион байгуулж байж тэр орлогоор нь энэ сангаа эх үүсвэржүүлье гэж ярьж байгаа зүйл болохоос биш өнгөрсөн цаг хугацааны юм биш ш дээ. Сайд бас зөв ойлгож, зөв юм яримаар байна шүү.

**Ч.Хүрэлбаатар**: Санал хэллээ. Санал хураалтыг дэмжье гэдгээр санал хураалтыг явуулъя. Сая уншиж танилцуулсан санал. 16 гишүүн оролцсоноос 6 гишүүн дэмжиж дэмжих санал дэмжигдсэнгүй. Энэ санал. Энэ санал хураалт дандаа 6.6 гэж гараад байдаг зөв биз.

Сандаг-Очир гишүүний 2 дугаар зүйл дээр гаргасан саналыг та бүхэнд уншиж танилцуулъя. Санал гаргасан гишүүн Сандаг-Очир. Төслийн 2 дугаар зүйлийн 212.1 дэх хэсгийн дэмжих гэсний дараа хамгаалал, оролцоог гэж нэмэх, шигтгээд оруулаад өгвөл 212-ын хүүхдийн төлөө сан нь хүүхдэд зориулсан бүтээн байгуулалт, хүүхдийн хөгжлийг дэмжих, хамгаалаа оролцоог хангах. За уучлаарай. Хүүхдийн төлөө сан нь хүүхдэд зориулсан бүтээн байгуулалт, хүүхдийн хөгжил, хамгаалал, оролцоог дэмжих зориулалттай байна. Сандаг-Очир гишүүн уучлаарай.

Дахиад уншина. 212.2.1 хүүхдийн төлөө сан нь хүүхдэд зориулсан бүтээн байгуулалт, хүүхдийн хөгжил, хамгаалал, оролцоог дэмжих зориулалттай байна гэж өөрчилье. Зөвхөн хөгжил биш, хамгаалал, оролцоо гэж нэмье гэдэг санал гаргасан байна. Дэмжье гэдэг саналаар санал хураалт явуулъя. Нэгээр нэмэгдлээ. 16 гишүүн санал хураалтад оролцсоноос 7 гишүүн дэмжсэн. Энэ санал дэмжигдсэнгүй.

Одонтуяа гишүүний саналыг уншиж танилцуулъя. Төслийн 2 дугаар зүйлийн 213 дах хэсгийн 212.3.2 дах хэсгийн соёл урлагийн гэсний дараа оюуны спортын гэж нэмэх. За өөрөөр хэлбэл шигтгээ нь Тив дэлхийн соёл урлагийн болон спортын уралдаан тэмцээнд амжилт гаргасан хүүхдийг шагнаж урамшуулах гэдгийг 212 3.2. Тив дэлхийн соёл урлаг, оюуны спортын гэж оюуны гэдгийг нэмж байгаа юм байна.

Ажлын хэсгээс Ариунзаяа сайд санал хэлье гэж байна. Ажлын хэсгийн 2 дугаар микрофон.

**А.Ариунзаяа**: Гишүүн ээ. Биеийн тамир спортын тухай хуульд спорт гэдэг нь өөрөө биеийн болон оюуны гэж ороод явсан байгаа. Яг энэ заалт дээр тив дэлхийн соёл урлагийн болон оюуны спортын гэх юм ол зөвхөн оюуныхыг онцлоод бусад төрлийг байхгүй байгаа санал орж ирж байна гэдгийг анхаарахыг хүсэж байна. Баярлалаа

**Ч.Хүрэлбаатар**: Спортын гэдэгт бол биеийн болон оюуны гэж ойлгодог учраас дахиж нэмж дотроос нь салгаж хэлэх шаардлагагүй гэдэг юм байна тэ.

**А.Ариунзаяа**: Оюуных гээд онцолчих юм бол зөвхөн оюуных нь л орно, бусад нь орохгүй. Спорт гээд томоор нь байвал оюуны ч, биеийн тамир спортын 2уулаа орно.

**Ч.Хүрэлбаатар**: Одонтуяа гишүүн ээ та саналаа тайлбарлаад яриач. За Одонтуяа гишүү.

**С.Одонтуяа**: За ойлголоо. Тэгэхээр спорт гэдэг үгэнд оюуных гэдэг орж байгаа юм бол хамаагүй. Энэ саналыг татаж болно. Оюуны спорт үлдчих вий гэж бодсон. Тэгэхээр Ариунзаяа сайд ойлгомжтой тайлбарлалаа. Тийм учраас хуучин байснаар нь үлдээе.

**Ч.Хүрэлбаата**р: Одонтуяа гишүүнд баярлалаа. Одоо 3 дугаар зүйлийг, зүйл дээр Амартүвшин гишүүний саналыг та бүхэнд танилцуулъя. Энэ дээр Засгийн газрын өргөн мэдүүлсэн санал дотор бол зүгээр мөрдөх хугацааг зааж өгсөн байгаа, зааж өгөхөөр. Харин Амартүвшин гишүүний гаргаж байгаа саналыг бол хуулийн ердийн журмаар дагаж мөрдөх, түүнтэй уялдуулан төлийн 3 дугаар зүйлийг төслөөс хасах. Өөрөөр хэлбэл хугацаа заахгүй, хууль батлагдсаны дараа Төрийн мэдээлэл сэтгүүл дээр хэвлэгдэж гарснаар хүчин төгөлдөр болдог энэ энгийн ердийн журмаар явъя гэдэг саналыг Амартүвшин гаргаж байгаа юм байна. Ингээд Амартүвшин гишүүний саналыг уншиж танилцуулъя. Санал. Хуулийг ердийн журмаар дагаж мөрдөх, үүнтэй уялдуулан төлийн 3 дугаар зүйлийг төслөөс хасах гэдгийг дэмжье гэсэн санал хураалтыг явуулъя. За унаж байна. Зөвшөөрсөн 7. Санал дэмжигдсэнгүй. Тэгэхээр энэ санал дэмжигдээгүй учир бид хугацаа зааж өгнө. Улсын Их Хурал дээр энэ санал Амартүвшин гишүүний санал дэмжигдвэл хугацаа заах шаардлагагүй, хэрвээ Амартүвшин гишүүний гаргасан санал Улсын Их Хурал дэмжигдэхгүй бол бид нар хугацаа зааж өгөх ёстой. Тэгээд энэ тусгай сан, Төсвийн бүрэлдэхүүн хэсэг учраас бид нэр энийг 2022 он руу оруулах магадлал 2022 онб 1 сарын 1-с гэж хэлэх магадлалтай гэдгийг хэлж танилцуулъя. Одоо дараагийн хууль уу? Хамт өргөн мэдүүлсэн Хүүхдийн эрхийн тухай хуульд нээлт оруулах тухай хуулийн төслийг хэлэлцэж эхэлье.Хүүхдийн эрхийн тухай хуульд нэмэлт оруулах тухай хуулийн төслийн 1 дүгээр зүйлтэй холбоотой, холбогдуулан асуулт асууж, зарчмын зөрүүтэй санал гаргах гишүүн байна уу. Би та бүгдэд 1 дүгээр зүйлийг уншиж өгье. Хүүхдийн эрхийн тухай хуулийн 16 дугаар зүйлд дор дурдсан агуулгатай 16.6 гэсэн заалт нэмсүгэй. 16.6. Хүүхдэд зориулсан бүтээн байгуулалт, хүүхдийн хөгжлийг дэмжих зорилтот бүхий /энэ дээр Сандаг-Очир гишүүний санал дэмжигдвэл дахиж өөрчлөгдөж, найруулагдаж бичигдэх нь байна/. хүүхдийн төлөө сантай байна. Сангийн удирдлага санхүүжилттэй холбоотой харилцааг Засгийн газрын тусгай сангийн тухай хуулиар зохицуулна гэсэн ийм заалт байгаа. Энэ заалттай холбоотойгоор асууж, санал гаргах гишүүн байна уу. Байхгүй байна.

Найруулгын шинжтэй санал байна. Байнгын хороо дээр манай зөвлөхүүд ажиллаж гаргаж ирсэн. Хуульд нийцүүлэх зорилготойгоор. Хуульд нийцүүлэх биш шүү. Найруулгыг сайжруулахаар. Биш зарчмын зөрүүтэй санал байна шүү. Уучлаарай. Төслийн 1 дүгээр зүйл буюу 16.6 дах хэсгийн сангийн удирдлага, санхүүжилттэй холбоотой харилцааг Засгийн газрын тусгай сангийн тухай хуулиар зохицуулна гэсэн агуулгатай 2 дах өгүүлбэрийг 16.7 дах хэсэг болгон салгаж, дор дурдсанаар өөрчлөн найруулах.

16.7 энэ хуулийн 16.6 дах хэсэгт заасан сангийн удирдлага, сангийн хөрөнгийг бүрдүүлэх, зарцуулах, гүйцэтгэлийг тайлагнах, хянахтай холбогдсон харилцааг Засгийн газрын тусгай сангийн тухай хуулиар зохицуулна. Санал гаргасан Улсын Их Хурлын гишүүн Амартүвшин гэсэн байна. Саналыг дэмжье гэсэн томьёоллоор санал хураалт явуулъя. За санал дэмжигдсэнгүй. 16 гишүүнээс 7 гишүүн дэмжсэн. Санал дэмжигдсэнгүй.

2 дугаар зүйлтэй холбоотой асуулт асууж, зарчмын зөрүүтэй санал гаргах гишүүн байна уу. Би та бүгдэд уншиж танилцуулъя. 2 дугаар зүйл. Энэ хуулийг Засгийн газрын тусгай сангийн тухай хуульд нэмэлт оруулах тухай хууль хүчин төгөлдөр болсон өдрөөс дагаж мөрдөнө. Өөрөөр хэлбэл түрүүчийн заалттай, өмнөх тусгайн сангийн хуулийн хэрэгжиж эхлэх хугацаатай нэг болгож байгаа заалт байна. Үүнтэй холбоотой асуулт асууж санал гаргах гишүүн байна уу. Байхгүй байна.

Одоо дараагийн хууль. Авто тээврийн тухай хуульд нэмэлт оруулах тухай хуулийн төслийг хэлэлцэж эхэлье. Хуулийн төслийн 1 дүгээр зүйлтэй холбогдуулан асуулт асууж, зарчмын зөрүүтэй санал гаргах гишүүн байна уу. 1 дүгээр зүйлийг уншиж өгье. 1 дүгээр зүйл. Авто тээврийн тухай хуулийн 171 дүгээр зүйлд дор дурдсан агуулгатай 171.3, 171.4 дэх заалтыг тус тус нэмсүгэй.

171.3 Авто тээврийн хэрэгслийн сонирхол татахуйц Улсын бүртгэлийн дугаарыг үнэ хаялцуулах дуудлага худалдаагаар борлуулж болно.

171.4 Авто тээврийн хэрэгслийн сонирхол татахуйц Улсын бүртгэлийн дугаар борлуулсны орлогыг хүүхдийн төлөө санд төвлөрүүлнэ гэсэн ийм 2 заалт байна. Үүнтэй холбоотойгоор асуулт асууж, зарчмын зөрүүтэй санал гаргах гишүүн байна уу. Байхгүй байна. Зарчмын зөрүүтэй саналын томьёолол Амартүвшин гишүүнийх байна. Үүнийг хуульд нийцүүлж зассан байна. нэг. Төслийн 1 дүгээр зүйлийн 171.4 дэх хэсгийн Авто тээврийн хэрэгслийн сонирхол татахуйц Улсын бүртгэлийн дугаар борлуулсны гэснийг энэ хуулийн 171.3-т заасан гэж өөрчлөх, дахиж дурдахгүй гэсэн байна. саналын дэмжье гэсэн томьёоллоор санал хураалт явуулъя. Дахиад дэмжигдсэнгүй. 16 гишүүн хуралд оролцсоноос, санал өгснөөс 7 гишүүн дэмжиж санал уналаа. За саналаа нэлээд сайн тайлбарлаж бичих юм байна даа.

2 дугаар зүйлтэй холбоотой асуулт асууж, зарчмын зөрүүтэй санал гаргах гишүүн байна уу. Нөгөө дагаж мөрдөхтэй, хугацаатай холбоотой заалт байна. За асуулт асууж санал гаргах гишүүд алга. За хуулийн төслүүдийн анхны хэлэлцүүлэг, санал хураалт явуулж дууслаа.

Хуулийн төслүүдийн анхны хэлэлцүүлэг хийсэн талаар Байнгын хорооноос гарах санал дүгнэлтийг Улсын Их Хурлын гишүүн Амартүвшин гишүүн танилцуулах уу, Сандаг-Очир гишүүн танилцуулах уу. За. Баярлалаа. Сандаг-Очир гишүүн танилцуулъя гэж байна. За 1 дүгээр асуудлыг хэлэлцэж дууслаа. Ажлын хэсэгт баярлалаа. Ариунзаяа, Баярмаа нарт баярлалаа.

Хоёрдох асуудалд оръё. Даян дэлхийн ногоон хөгжлийн институтын эрх зүйн статус, эрх ямба, дархан эрхийн тухай Монгол Улсын Засгийн газар болон Даян дэлхийн ногоон хөгжлийн институт хоорондын хэлэлцээрийн төслийн зөвшилцөх асуудлыг хэлэлцэж эхэлье. Зээлийн хэлэлцээрийн төслийн талаарх танилцуулгыг Байгаль, орчин, аялал жуулчлалын сайд Уртнасан танилцуулна. Уртнасан сайдыг урьж байна.

Ажлын хэсгийн танилцуулъя. Нямжавын Уртнасан Байгаль орчин, аялал жуулчлалын сайд, Цэрэндоржийн Батбаяр Байгаль орчин, аялал жуулчлалын дэд сайд, Алтангэрэлийн Энхбат Байгаль орчин, аялал жуулчлалын яамны Уур амьсгалын өөрчлөлтийн газрын дарга, Алтангэрэлийн Нарангаравуу Байгаль орчин, аялал жуулчлалын яамны Уур амьсгалын өөрчлөлтийн газрын мэргэжилтэн. Энэ нээх олон хүний нэр тавьчхаад. Ер нь байгаа хүмүүс ээ танилцуулъя. Гадаад харилцааны яамны Олон Улсын гэрээ, эрх зүйн газрын зөвлөх Бирваагийн Мандахбилэг, Даян дэлхийн ногоон хөгжлийн институтын мэргэжилтэн Энхбаярын Баярмаа.

Байгаль орчин, аялал жуулчлалын сайд Уртнасанг урьж байна. Танилцуулгаа хийе. Уртнасан сайд яасан бэ? Хэлэлцэх асуудлаа танилцуулсан биз дээ. Мэдэгдсэн тэ? Засгийн газрын хуралдаантай байгаа биз дээ. Дуудаадах. Байхгүй бол Гадаад хэргийн сайдыг дууд. За гишүүд уучлаарай. Засгийн газар хуралдаад байна. Засгийн газрын хуралдаанаас дуудаад хүлээгээд байна. Ирээд танилцуулгаа хийх байх.

Уртнасан сайд ирж байна уу? Яасан бэ? Ирж байгаа юу?

**Дууны бичлэгээс буулгасан**

ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ

ШИНЖЭЭЧ Э.СУВД-ЭРДЭНЭ